ལྔ་པ་ཆོས་རྗེ་དེ་བཞིན་གཤེགས་པའི་རྣམ་ཐར།
ལྔ་པ་ཆོས་རྗེ་དེ་བཞིན་གཤེགས་པའི་རྣམ་ཐར་མདོར་བསྡུས་ནི། རྗེ་གོང་མས་ལུང་བསྟན་པ་བཞིན་དེ་ཉིད་གཤེགས་པ་ནས་བཟུང་སྟེ། ཉང་འདམ་གྱི་ཕྱོགས་དེར་འཁྲུངས་ཁང་ལ་འཇའ་ཟུག་པ་དང་། མི་མང་པོའི་རྨི་ལམ་དུ་ཆོས་རྗེ་དེར་བྱོན་པ་དང་ཉི་ཟླ་ཤར་བ་སོགས་ངོ་མཚར་བའི་ལྟས་རྒྱུན་མི་ཆད་པར་བྱུང་བས་ཐམས་ཅད་ཀྱང་ཆོས་རྗེ་རིན་པོ་ཆེ་ངེད་རང་གི་ཡུལ་འདིར་འཁྲུངས་པར་ཐག་ཆོད་འདུག་ཟེར་བ་བྱུང་ཞིང་། དེར་ཡབ་སྔགས་པ་གུ་རུ་རིན་ཆེན་དང་ཡུམ་ལྷ་མོ་སྐྱིད་ལ་གཟིགས་པར་མཛད་དེ་ལྷུམས་སུ་ཞུགས། དེའི་ཚེ་ཡུམ་གྱི་རྨི་ལམ་དུང་དཀར་མང་པོ་ཐུ་བ་གང་བར་བསྡུས་ཏེ་ཆེ་བ་ཞིག་འབུད་པར་བརྩམས་པ་དང་། ཉི་ཟླའི་འོད་ཀྱིས་ཐམས་ཅད་གང་བ་དང་གསེར་གྱི་མེ་ཏོག་མཐུ་བ་སོགས་ངོ་མཚར་བ་མང་པོ་རྨིས། ལུས་ཡང་ཤིང་བདེ་ཟས་ཀྱི་སྲེད་པ་མེད། སྐབས་སུ་ཁོང་པ་ནས་ཡིག་དྲུག་དང་། དབྱངས་གསལ་དང་། ཨོཾ་ཨཱཿཧཱུྃ། གསུངས་པའི་སྒྲ་ཡང་ཡང་གྲགས། བུད་མེད་མང་པོ་དང་མཉམ་དུ་ཡུར་མ་བྱེད་སྐབས་ཀྱང་དེ་ལྟར་གསུང་བ་ཐམས་ཅད་ཀྱིས་ཐོས་ཏེ་གཡས་གཡོན་དུ་ལྟ་ཞིང་ཐེ་ཚོམ། ཡུམ་ངོ་ཚ་བ་དང་གཞན་ལ་མི་གྲགས་པའི་ཕྱིར་ཕ་ཚད་དུ་གཅིག་པུར་ཡུར་མ་བྱས་པས། གསུང་ཆེ་བར་གྲགས་པ་ཐམས་ཅད་ཀྱིས་ཐོས་ནས་སངས་རྒྱས་ཀྱི་རྣམ་འཕྲུལ་ངོ་མཚར་ཅན་ཟེར་ཞིང་ཕྱག་འཚལ། ཁྱོད་ཀྱིས་ཅི་ཐོས་བྱེད་མི་ཉན་ཟེར། ཡབ་ལའང་རྨི་ལམ་ངོ་མཚར་བ་བྱུང་། སྔར་ལུས་ལ་ནད་གཞི་ཞིག་ཡོད་པའང་སངས། ཁྱིམ་དེར་རྟག་ཏུ་འཇའ་ཟུག་པས་དེ་ཉིད་དུ་འཁྲུངས་པར་ཐམས་ཅད་ཀྱི་ཤེས། ཤིང་བྱི་ལོ་ཟླ་བ་དྲུག་པའི་ཚེས་བཅོ་བརྒྱད་ཀྱི་ཉི་ཤར་ལ་སྐུ་བལྟམས། མེ་ཏོག་གི་ཆར་དང་འཇའ་འོད་དང་དྲི་བཟང་ཡུལ་ཁམས་ཁྱབ་པ་བྱུང་། འཁྲུངས་མ་ཐག་ཕྱག་གཉིས་ཀྱིས་ཞལ་ཕྱིས་ནས། རྒྱལ་བ་རྣམས་ལ་ཕྱག་འཚལ་ལོ། །ཨོཾ་མ་ཎི་པདྨེ་ཧཱུྃ། ང་ནི་ཀརྨ་པཀྴི་ཡིན། གསུངས། ཡབ་ལ་འགྲན་སེམས་བྱེད་པའི་སྔགས་པ་ཞིག་ཡོད་པ་དེའི་བུད་མེད་ཀྱི་རྨི་ལམ་དུ། བུད་མེད་རྒྱན་བཟང་མང་པོས་གཟིམ་ཁང་ལ་ཕྱག་སྐོར་དང་མཆོད་པ་བྱེད་པ་རྨིས་པས་དེ་ཕྱིན་གུས་པར་གྱུར། དེ་ལྟར་ལྷུམས་སུ་བཞུགས་པ་ཉིད་ནས་ཆོས་རྗེ་ཉིད་དེར་འཁྲུངས་པར་ཐམས་ཅད་ཡིད་ཆེས་པས། འཁྲུངས་མ་ཐག་ཀུན་གྱིས་བཀུར་སྟི་མཐའ་ཡས་ཤིང་། ཟླ་ཕྱེད་ཙམ་ནས་མཁན་ཆེན་མགོན་བློན་གུའི་གུང་པས་ཇ་འདྲེན་དུ་བཏང་ནས། ཕྱེ་མར་ན་བཟའ་སོགས་སྐུའི་ཉེར་སྤྱད་རྣམས་ཕུལ། ཡུམ་གྱི་པང་ན་བཞུགས་པས་ཞལ་འཛུམ་དང་མཉེས་ཚུལ་མཛད་ནས་མཁན་ཆེན་གྱི་མཛུབ་མོ་ལ་འཇུས་ནས་པང་དུ་བྱོན། འཁྲུངས་ནས་ཟླ་བ་ལྔ་སོང་སྐབས་སློབ་དཔོན་ཆེན་པོ་གུའི་གུང་པ་ཉིད་བྱོན་ཏེ་མཇལ། ཇ་ཕུར་ཞུས་པ་ཕྱག་གིས་རེག་ཅིང་བཞད། ལྐོག་འཕྲང་རི་ཁྲོད་དུ་གདན་དྲངས་ཏེ་བླ་མ་ཤཱཀ་འོད་དཔོན་གཡོག་སྐུའི་རིམ་གྲོ་པར་བཞག་པས་ཟླ་རེར་ཡུམ་རྒྱས་འབྲིང་བསྡུས་གསུམ་སོགས་ཀློག་ཅིང་རྣམ་འཇོམས་ཚེ་ཆོག་མ་ཆག་པ་མཛད། ཟླ་བ་དགུ་ལ་གཞན་ལ་མཇལ་ཀ་མ་གནང་། འདི་དག་གི་ཚེ་གོག་ཡེ་མི་མཛད་གླང་ལོ་ཟླ་བ་དང་པོའི་ཡར་ཚེས་ལ་ཇི་ལྟར་མཛད་མ་ཚོར་བར་བཞེང་ནས་ཕར་ཆམ་ཚུར་ཆམ་མཛད་ནས་བཞད་ཅིང་འདུག་པ་ལ། གོག་མ་མཛད་པར་འབྱོན་ཐུབ་པ་ལགས་སམ་ཞུས་པས་འགྲོ་ཐུབ་གསུངས། ཡང་ཁང་པའི་ཀ་སློག་གི་བར་ལག་པ་ཐར་ཙམ་ཞིག་ལ་སྐུ་རྩེད་ཀྱིས་ཕར་ཐལ་ཚུལ་ཐལ་འབྱོན་པ་ལ། ཤཱཀྱ་འོད་ཀྱིས་དེ་ལྟར་མ་མཛད་སྐུ་བསྣད་འོང་ཞུས་པས། བླ་མ་པ་ཐུག་ཁྲལ་མི་དགོས་ང་རང་བདེ་མོར་འགྲོ་འགྲོ་ཡོད་པ་གསུངས། སེར་བ་བྱུང་དུས་སྡིགས་མཛུབ་མཛད་ཅིང་ཕུ་ཤར་མཛད་པས་ལྡོག་པ་ཡང་ཡང་མཛད། མཚུར་ཕུ། ཀརྨ། ནགས་ཕུ་སོགས་ཕྱོགས་འདི་དང་འདི་ན་ཡོད་སོགས་ངེས་པ་དང་བཅས་ཏེ་གསུངས། འཁྲུངས་ནས་ལོ་གཅིག་དང་ཟླ་བ་གསུམ་སོང་ཙམ་ན། རྗེ་དུས་མཁྱེན། ཀརྨ་པཀྴི། རྗེ་རང་བྱུང་། རྗེ་རོལ་པའི་རྡོ་རྗེ་རྣམས་གང་ན་བཞུགས་ཞུས་པས། ཐུགས་ཀར་ཕྱག་མཛུབ་གཏད་དེ་འདི་ན་གསུངས། ཁྱེད་ལགས་སམ་ཞུས་པས། ཡིན་ཡིན་གསུངས་ནས་བཞད། དང་པོ་མཚུར་ཕུར་འབྱོན་ནམ། ཀརྨར་འབྱོན་ཞུས་པས། ངེད་ཀརྨར་འགྲོ་བ་ཡིན་གསུངས། སྒར་པ་ཉང་པོར་བྱོན་ནས་ཡུན་རིང་སོང་། ད་བྱོན་རན་ཇ་འདྲེན་ལ་འགྲོ་ཞུས་པས། འགྲོ་མ་རན་གསུངས། དེ་ནས་ཟླ་ཕྱེད་ཙམ་ན་ཤཱཀ་འོད་ལ། ད་སོང་ཁྱེད་ལ་གསེར་ཞིག་སྟེར་བར་འདུག་གསུངས། སོང་བས་དེ་བཞིན་བྱུང་། སློབ་དཔོན་ཆེན་པོ་སོགས་ཕེབས་ནས་མཇལ། བཞུགས་ཁྲི་ཆུང་ཆུང་ཞིག་ཡོད་པ་དེ་མཐོ་བར་གྱིས་གསུངས། བྱས་པས་དེར་བཞུགས་ནས་ཐམས་ཅད་ལ་ཕྱག་འཚོལ་གསུངས་ཞིང་ཕྱག་དབང་ཡང་ཡང་མཛད་ཅིང་བཞད། དགུང་ལོ་གསུམ་པའི་དུས། སློབ་དཔོན་ལ། རང་རེ་རྒྱ་ནག་ཏུ་ཕྱིན་དུས། རྒྱལ་པོ་ཡུམ་སྲས་ལ་དབང་བསྐུར་མཛད་སྐབས། གསེར་བྲེ་དངུལ་བྲེ་སོགས་འབུལ་བ་བྱུང་ཚུལ་སོགས་ལོ་རྒྱུས་ཞིབ་ཏུ་གསུངས་པ་ལ། སློབ་དཔོན་གྱིས། ཞལ་བརྫུན་མི་མཛད་པར་ཞུ། རང་རེ་རྒྱ་ནག་ཏུ་བྱོན་པ་མ་མྱོང་ཞུས་པས། རྫུན་མིན། རང་རེ་བྱི་བའི་ལོ་ལ་གུང་དུ་ཕེབས། ཞེས་སོགས་ལོ་རྒྱུས་མང་དུ་གསུངས་པས་སློབ་དཔོན་མཉེས། ཤཱཀ་འོད་ལ་ཚེ་དཔག་མེད་ཀྱི་སྐུ་འདྲ་དང་ངའི་སྦ་ལྕག་ཁྱེར་ཤོག་གསུངས། ངེད་ལ་མེད་ཞུས་པས། ཞོ་ཁ་ཐང་གི་གཟིམ་ཆུང་ན་སྒམ་ནང་དུ་ཡོད་གསུངས། ཤཱཀ་འོད་ཤིན་ཏུ་དགའ་ནས། བསོད་ནམས་རིན་ཆེན་བཏང་སྟེ་བླངས་ནས་ཕུལ། ཡང་ཁྲི་ཐོག་ཏུ་བཞུགས་ནས་བླ་མ་ཤཱཀ་འོད་ལ། ཁྱོད་ཀྱིས་ང་ལ་ཕྱག་འཚོལ་གསུངས། ཁྱེད་ལ་མི་འཚལ་ཆོས་འབྲེལ་མེད་ཞུས་པས། ང་རྡོ་རྗེ་འཆང་ཡིན་ཁྱོད་ཀྱིས་ང་ལ་སྔར་ཆོས་ཞུས་པ་ཡིན། ཅིས་ཀྱང་ཕྱག་འཚོལ་གསུངས། དེ་ནས་ཕྱག་འཚལ་བས། ཡང་འཚོལ་གསུངས། མང་དུ་འཚལ་བས་བྱིན་རླབས་མང་པོ་མཛད། ང་ཡང་འཚལ་ལམ་ཞུས་པས། ད་སྡོད་གསུངས་མཉེས་ཚུལ་མཛད། ཤེས་རབ་བརྩོན་འགྲུས་བྱ་བའི་སྒོམ་ཆེན་ཆོས་རྗེ་གོང་མའི་ཞབས་ཏོག་ཡུན་རིང་བྱས་པ་ཞིག་མཚམས་ལ་ཡོད་སྐབས་སྤྲུལ་སྐུ་དང་ཨེ་མཇལ་བསམ་པས་རྨི་ལམ་དུ་མཇལ་ཆོས་གསུངས་པ་རྨིས་པས། མཚམས་ཧུར་འདོན་བྱས་ནས་བྱོན་ཏེ་མཇལ་བས་རྨི་ལམ་བཞིན་བྱུང་སྟེ་ཕྱག་ཕྱིར་འབྲང་། སྐབས་ཤིག་ཕེབས་ལམ་དུ་རླུང་ཆེན་པོ་བྱུང་བ་ཕྱག་མཛུབ་གཏད་པས་ཞི། མགྱོགས་པར་དགོངས་ནས་ཤཱཀ་འོད་ཀྱིས་བཅིབས་གོང་དུ་པང་ནས་འབྱོན་རྩིས་ལ། དེ་འདྲ་མི་ཉན་ང་ལ་བརྙས་པ་མ་བྱེད་གསུངས་ཁོང་རང་གཅིག་པུར་བཅིབས་ནས་བྱོན། དགུང་ལོ་ལྔ་པར་ནགས་ཕུ་ལ་བྱོན་སྐབས་ཤཱཀ་འོད་ཆབ་རོམ་ལ་འགྲད་ནས་རྩིབ་མ་གསུམ་ཆག་པ་ལ། ཕྱག་གིས་བྱིན་རླབས་མཛད་ནས་ཅི་ཡང་མི་ཏོ་གསུངས་པས། ན་བ་ཙམ་ཡང་མ་བྱུང་། འདི་དག་གི་དུས། ཆོས་ཁྲིར་བཞུགས་ནས་ཆོས་གསུངས་པ་དང་། དགོན་པ་འདེབས་པ་ཡིན་དང་། ཟམ་པ་འཛུགས་པའི་ཚུལ་དང་། ང་མདོ་ཁམས་སུ་འགྲོ་བ་ཡིན་གསུངས་ནས། རྡེའུ་ཤིང་བུ་མང་པོ་མཛོ་རྟ་ཡིན་ཚུལ་སོགས་དགེ་བའི་སྐུ་རྩེད་ཁོ་ན་མཛད། གྲྭ་སློབ་དང་ཡོན་བདག་དུ་མ་མིང་མཁྱེན་ནས་གསུངས་པ་དང་། འགྲུལ་པ་ནམ་སླེབས་སོགས་ལུང་བསྟན་པ་མང་པོ་རྣམ་ཐར་རྒྱས་པར་གསལ། ཁྱད་པར་དུ་གྲུབ་པའི་དབང་ཕྱུག་ཆེན་པོ་སྙིང་པོ་དོན་བརྒྱུད་ཀྱི་མངའ་བདག་ཞྭ་དམར་མཁའ་སྤྱོད་དབང་པོ་བྱོན་སྐབས། དགེ་བཤེས་ཤཱཀ་རྡོར་གྱིས། རྟོགས་ལྡན་དེ་རིང་འབྱོན་པ་ཡོད་ཟེར་ཡང་ཡང་ཞུས་པས། དེ་རིང་མི་འོང་སང་ཉི་དྲོས་ཙམ་ན་མཇལ་གསུངས། དེ་བཞིན་བྱུང་སྟེ། ང་བདེན་པར་ཨེ་འདུག་གསུངས། ཁོ་དད་ནས་བཤགས་པ་བྱས། རྟོགས་ལྡན་ཞྭ་དམར་པས། འབུལ་བ་མང་པོ་དང་སྔོན་གྱི་དབུ་ཞྭ་ཕུལ་ཡང་སྐབས་ཤིག་དེ་རིང་བླ་མ་མཁན་པོ་ཡོང་པ་ཡོད་གསུངས། ཅི་ཆ་ཞུས་པས། ཡོང་མི་འདི་འདྲ་བ་ཞིག་འོང་བར་ཡོད་གསུངས་ཞལ་ཡོ་བའི་ཚུལ་མཛད། གོས་དང་འབུལ་བ་འདི་འདྲ་བྱེད་གསུངས་པས། དགོངས་མོ་ཞལ་ཡོ་བའི་ཚུལ་དུ་བྱུང་ཞིང་། གོས་དང་འབུལ་བ་སོགས་གསུངས་བཞིན་བྱུང་། སྐབས་ཤིག་ནམ་མཁའ་ལ་གཟིགས་ནས་ཁྱེད་ཚོས་ཨེ་མཐོང་གསུངས། མ་མཐོང་ཅི་འདུག་ཞུས་པས། ཕྱག་མཛུབ་བཙུགས་ནས། ཡ་ཀི་ན་རྡོ་རྗེ་འཆང་། སྤྱན་རས་གཟིགས། འཇམ་དབྱངས། སྒྲོལ་མ་སོགས་འདུག་གསུངས། ཅི་འདྲ་འདུག་ཞུས་པས། སྐུ་མདོག་ཞལ་ཕྱག་འདི་དང་འདི་འདྲ་འདུག་གསུངས་སྐུའི་རྣམ་འགྱུར་མཛད། རེ་ཞིག་ཨ་མ་ཤི་ཨ་མ་ཤི་ཡང་ཡང་གསུངས་ནས་བསྔོ་བ་མཛད། དེ་ཡུམ་གཤེགས་པ་དང་དུས་མཚུངས། ཐན་པ་བྱུང་སྐབས་ཆར་འབོད་ཞུས་པས་ཟན་ལ་གཟུགས་བརྙན་བྱས་པ་ཅོག་རྩེའི་སྟེང་དུ་བཞག་ནས་ཆུས་བྲན་པས་ཆར་བབས། ཉིན་ཅིག་དངུལ་གྱི་སྤོས་ཕོར་ཞིག་ལ་གཟིགས་པས། སློབ་དཔོན་གྱིས་བཞེད་ན་ཁྱེད་ལ་འབུལ་ཞུས་པས། ཁྱེད་ཀྱི་ཕུལ་མི་དགོས་ང་ལ་མི་ཆེན་པོས་ཕུལ་བ་ཡིན་གསུངས་པས་སློབ་དཔོན་ཤིན་ཏུ་མཉེས་ནས་བཞད། དེ་ནས་རྒྱ་ནག་རྒྱལ་པོས་ཞུ་ཡིག །དབུ་ཞྭ། ཕྱག་ཕྲེང་། གསོལ་ཞལ། ན་བཟའ་སོགས་ཀྱི་འབུལ་བ་དང་། དབུས་ཕྱོགས་ཀྱི་གདན་འདྲེན་མཚུར་ཕུ་གོ་ཤྲི་སོགས་དང་། ཀརྨ་སི་ཏུ་སོགས་མང་པོ་འབྱོར་རང་རང་གི་ཕྱོགས་སུ་འབྱོན་དགོས་ཞུས་པས། ངེད་སྔོན་ལ་ཀརྨར་འགྲོ་གསུངས། མཚུར་ཕུ་གོ་ཤྲི་པས་ཅིས་ཀྱང་མཚུར་ཕུར་འབྱོན་དགོས། མི་འབྱོན་ན་ང་ཁྲི་ཐོག་ཏུ་སྡོད་པ་ཡིན་ཞུས་པས། ཁྱོད་ཀྱིས་ཅི་ཡང་མི་ཤེས། ང་གར་འགྲོ་ང་རང་ཤེས་མོད་གསུངས་ནས་བཀའ་བཀྱོན་མཛད། ཤེས་རབ་མེ་ལྕེས། ཁྱེད་རྩེད་མོ་རང་མཛད་འདུག་པས། རོལ་པའི་རྡོ་རྗེའི་སྐུ་སྐྱེ་མིན་པ་འདྲ་ཞུས་པས། རོལ་པའི་རྡོ་རྗེའི་སྐྱེ་བ་ང་མིན་ན་ཁྱོད་ཀྱིས་ལོག་ནས་ཚོལ་གསུངས། ཙ་རིའི་སྒོམ་ཆེན་རྣམས་ཀྱིས་སྒོམ་ཅིག་གནང་བར་ཞུ། ཞུས་པས། གཞན་དུ་མ་ལྟ་རང་གི་སེམས་ལ་ལྟོས།།རང་གིས་རང་སེམས་བལྟས་པའི་ཚེ།།མཐོང་བའི་རྣམ་པ་ཅི་ཡང་མེད།།ལྟ་བ་སྒོམ་རྒྱུ་གང་ཡང་མེད། །ཧེ་ཧེ། གསུངས། རྟོགས་ལྡན་མཚོ་དཀར་པས་རྗེ་རོལ་པའི་རྡོ་རྗེ་གཤེགས་དུས་ལ་ལས་འཇའ་འོད་ཀྱི་དཀྱིལ་ནས་མཐོང་བ་དང་ལ་ལས་སེང་གེ་ཆིབས་ནས་བྱོན་པར་མཐོང་སོགས་སྣང་ཚུལ་མང་པོ་བྱུང་བ་དེ་ཀུན་ད་དྲན་ནམ་ཞུས་པས། ངའི་སྙིང་རྗེ་དང་ཁྱེད་རང་ཆོས་དད་པ་ལ་བརྟེན་ནས་མཐོང་བ་ཡིན། ངས་ཀྱང་དྲན། ཁྱེད་ཀྱང་མཎྜལ་འབུལ་ཞིང་མཆི་མ་ཕྲི་ལི་ལི་འདུག་པ་དེ་ཡིན། ལར་མཐོང་ལམ་ཐོབ་ན་སྐད་ཅིག་ལ་ལུས་བརྒྱ་སྟོན་ནུས་པ་ཡིན་གསུངས། བསོད་ནམས་རིན་ཆེན་གྱིས། དྲུང་བཞུགས་པ་ལ་དབང་ཐོབ་པ་ལ་དགུང་ལོ་དེ་ཙམ་ལས་མི་བཞུགས་པ་ཅི་ལགས་ཞུས་པས། ང་དབང་མ་ཆེ་བ་མིན་ཏེ་སྔོན་གྱི་སྨོན་ལམ་གྱི་སྟོབས་ཀྱིས་གང་ལ་གང་འདུལ་དུ་ལུས་བརྗེས་པ་ཡིན་གསུངས། ཡོན་བློས། ཁྱེད་ཀརྨར་བྱོན་མ་མྱོང་ཞུས་པས། ང་སྔར་ཀརྨར་ཕྱིན་ནས་འགྲོ་དོན་བྱས་པ་དྲན་གསུངས་པས། ཐམས་ཅད་མི་ཕྱེད་པར་དད། སྐབས་ཤིག་བསོད་རིན་ལ། ཕ་རིའི་སྐུ་དཀར་པོ་དེ་ཁྱེད་རྣམས་ཨེ་མཐོང་། ཁྱེད་ཀྱིས་མཐོང་བ་མིན་སྤྱན་རས་གཟིགས་ཀྱི་སྐུ་ཡིན། ངས་སྐད་ཅིག་རེ་རེ་ལ་རྒྱལ་སྲས་རྣམས་ཀྱི་སྐུ་གནམ་གྱི་སྐར་མ་ཙམ་མཐོང་གསུངས། དེ་དག་གི་སྐབས་སུ་རྟོགས་ལྡན་ཞྭ་དམར་རིན་པོ་ཆེ་དང་། སློབ་དཔོན་ཆེན་པོ་རྣམས་ཀྱིས་བཀའ་ཆོས་རྒྱ་ཆེར་ནར་མར་ཕུལ། སངས་རྒྱས་གླིང་པས་མཇལ་ནས་ཆོས་རྗེ་གོང་མས་གནང་བའི་དར་ཁང་དང་གསེར་གྱི་པ་ཏྲ་ཕུལ། ངའི་ཕྱག་མཁར་སྦ་ལྕག་ཡོད་པ་དེ་ཁྱེར་ཤོག་གསུངས། མེད་ཞུས་པས། ཡོད་ཁྱེར་ཤོག་གསུངས། ཕྱག་ཏུ་ཕུལ་བས། ཁྱོད་ཀྱི་སྦ་ལྕག་བཅད་འདུག་ཨང་གསུངས་ཁོང་ཤིན་ཏུ་དད་ནས་ཞབས་ལ་གཏུགས། དགུང་ལོ་བདུན་པ་ལ། མཁན་ཆེན་སྙག་ཕུ་པ་བསོད་ནམས་བཟང་པོ་དང་། སློབ་དཔོན་རྒྱལ་མཚན་དཔལ་སོགས་ལས་དགེ་ཚུལ་གྱི་སྡོམ་པ་བཞེས། མཚན་དྷརྨ་ཤྲཱི་བྷ་དྲར་གསོལ། མཁན་སློབ་དེ་དག་དང་། རྟོགས་ལྡན་ཡེ་ཤེས་དཔལ། བཀའ་བཞི་པ་རིན་ཆེན་དཔལ་སོགས་ལ་གསན་པ་རྒྱ་ཆེར་མཛད། ཆོས་ཀྱི་བགྲོ་གླེང་མཛད་པས་མཁས་པ་ཐམས་ཅད་ངོ་མཚར་སྐྱེས། ཀོང་པོའི་ཕྱོགས་སུ་འགྲོ་དོན་དཔག་མེད་མཛད་ནས་དགུང་ལོ་དགུ་པར་མདོ་ཁམས་ཀརྨའི་གདན་སར་བྱོན། གཞན་ཡང་འདན་མ། གོ་འཇོ། འབོམ་ཉག་སོགས་སུ་བྱོན། རྡོ་རྗེ་དཔལ་བརྩེགས་སོགས་ཀྱིས་བསུ་བ་བྱས། སྐབས་ཤིག་ཉིད་ཀྱི་རྣམ་ཐར་ཞིག་གསུང་རོགས་ཞུས་པས། སྐྱེ་འཆི་མེད་པའི་སེམས་ལ་དབང་ཐོབ་ཀྱང་།།དབང་མེད་འཁོར་བའི་འགྲོ་བ་བསྒྲལ་སླད་དུ།།སྙིང་རྗེའི་དབང་གིས་སྲིད་པར་ཉིང་མཚམས་སྦྱར།།སྲིད་པ་ཅི་སྲིད་མཛད་པ་རྒྱུན་མི་འཆད།།ངའི་རྣམ་ཐར་དེ་ལ་གྱིས་གསུངས། ཐན་པ་བྱུང་ནས་ཆར་འབེབས་ཞུས་པས། ཨོཾ་སྭསྟི། བཅོམ་ལྡན་འདས་འཇིག་རྟེན་དབང་ཕྱུག་སྤྱན་རས་གཟིགས་ཀྱི་ལུང་། དྷརྨ་ཤྲཱི་བྷ་དྲའི་གཏམ་འཁོམ་ཆེ་ཆུང་ཚུན་ཆད་ལ་ཡོད་པའི་ལྷ་འདྲེ་རྣམས་ལ་བཟློ་བ། སང་གོང་ཕན་ཆད་ནས་ཆར་གྱི་ཆིལ་གྱི་ཕོབ་ཅིག །གལ་ཏེ་མ་ཕབ་ན་རྩ་ར་བྱེད་པ་ཡིན། ཡི་གེའི་རྟེན་རི་ལུའི་རྒྱུ་མ་གཟུངས་འདམ་དང་བཅས་པ་ཡོད་པས་བཀྲ་ཤིས་པར་གྱུར་ཅིག །ཅེས་བཀའ་བསྒོ་བར་མཛད་པས་ཆར་བབས། དགུང་ལོ་བཅུ་གཉིས་པར་གདན་ས་ཆེན་པོ་མཚུར་ཕུར་ཕེབས། དབུས་གཙང་རྣམས་སུ་ཞབས་ཀྱིས་བཅགས། ཇོ་བོ་རིན་པོ་ཆེར་མཆོད་འབུལ་མཛད། སླར་ཡང་ཀོང་པོའི་ཕྱོགས་སུ་བྱོན། ཆུ་རྟ་ལོར་འཕགས་པའི་གནས་བརྟན་བ་ཀུ་ལའི་རྣམ་འཕྲུལ་མཁན་ཆེན་སྙག་ཕུ་པ་དང་། སློབ་དཔོན་ཡོན་ཏན་བློ་གྲོས་ཀྱི་གཙོས་སྡོམ་བརྩོན་སྡེ་སྣོད་འཛིན་པ་བརྒྱད་ཅུའི་དབུས་སུ་བསྙེན་པར་རྫོགས། བོད་དུ་དགེ་སློང་གི་ལས་གྲལ་ལ་མང་བར་གྲགས། སོ་སོའི་ཕྱག་གི་ཚེ་བར་བར་འཇའ་ལི་ལ་སྐུ་བརྟེན་པའི་ངལ་གསོ་མཛད་དགོས་པ་བྱུང་སྐད། འཇའ་འོད་དང་མེ་ཏོག་གི་ཆར་བྱུང་། མཁན་ཆེན་འདི་ཆོས་རྗེ་གོང་མར་ཆོས་མང་དུ་གསན་ཞིང་རྗེ་དེ་བཞིན་གཤེགས་པའི་བླ་མ་ཡིན་ཀྱང་སློབ་མ་གཞན་ལས་དད། ལྷག་བསམ་མའི་བསྟོད་པ་མཛད། ཀློ་ལམ་ནས་བརྒྱུད་པུ་འབོར་ཕྱོགས་སུ་བྱོན། དེ་ནས་དབུས་ཕྱོགས་སུ་བྱོན་ནས་བསྡུ་བ་རྣམ་བཞིས་འགྲོ་དོན་རྒྱ་ཆེར་མཛད། འདི་སྐབས་སྔར་གྱི་རྒྱལ་པོ་ཐོ་གན་ཐེ་མུར་གྱིས་ལོ་སོ་ལྔ་རྒྱལ་ས་མཛད། ཆོས་རྗེ་གོང་མ་ཕེབས་ནས་ལོ་ལྔ་ནས་རྒྱའི་ངོ་ལོག་བྱུང་། ཐའི་ཇུས་རྒྱལ་ས་ཅུང་ཟད་དང་། དེ་ནས་དཔལ་ཀརྨ་པ་ཉིད་ཀྱི་སྒྱུ་འཕྲུལ་ཏའི་མིང་གཡུན་ལོ་ཆེན་པོས་རྒྱ་ཧོར་མི་ཉག་ཐམས་ཅད་ཀྱི་རྒྱལ་པོ་མཛད། ཆོས་རྗེ་རིན་པོ་ཆེའི་སྙན་པ་གསན་པས་ཐུགས་ཕྲ་གོས་ཏེ་སྤྱན་འདྲེན་ཡང་ཡང་བཏང་། འ